# எஸ். ஜெகத்ரட்சகன்


**எஸ். ஜெகத்ரட்சகன்** (*S. Jagathrakshakan*, பிறப்பு: ஆகத்து 15, 1950) என்பவர் ஓர் இந்திய அரசியல்வாதியும், வணிகரும் மற்றும் நாடாளுமன்ற உறுப்பினரும் ஆவார். இவர் திராவிட முன்னேற்றக் கழகத்தைச் சேர்ந்தவர் ஆவார்.  

## இளமைக் காலம்
இவர் தமிழ்நாடு மாநிலம், விழுப்புரம் மாவட்டத்தில் உள்ள கலிங்கமலை என்னும் ஊரில் பிறந்தார். இவரது தந்தை சாமிக்கண்ணு கவுண்டர் மற்றும் தாய் இலட்சுமி அம்மா ஆகியோர் ஆவர். இவர் வழுதாவூரில் தன்னுடைய பள்ளிக்கல்வியை முடித்தார். இவருக்கு அனுசுயா என்னும் மனைவியும், ஒரு மகனும் மற்றும் ஒரு மகளும் உள்ளனர்.  

## அரசியல் வாழ்க்கை
இவர் 1996 ஆம் ஆண்டிலிருந்து தொடர்ந்து மூன்றுமுறை தமிழ்நாட்டின் அரக்கோணம் தொகுதியிலிருந்து இந்திய மக்களவைக்கு உறுப்பினராகத் தேர்ந்தெடுக்கப்பட்டார். 2012 நவம்பர் முதல் 2013 மார்ச்சு வரை மாநிலத் தொழில் மற்றும் வணிகத்துறை அமைச்சராகப் பணிபுரிந்தார். பாலாஜி மருத்துவமனை மற்றும் மருத்துவக் கல்லூரியின் தலைவராகவும் செயல்பட்டு வருகிறார். அன்னை தெரேசா என்னும் நூல் உட்பட 30 புத்தகங்கள் எழுதியுள்ளார்.  

இவர் தன்னுடைய அரசியல் வாழ்வில் 1980ஆம் ஆண்டு முதன்முதலாக தமிழக சட்ட மன்ற உறுப்பினர் ஆனார். 1984 இல் அனைத்திந்திய அண்ணா திராவிட முன்னேற்றக் கழகம்(அதிமுக) கட்சி சார்பாக போட்டியிட்டு வெற்றிபெற்று இந்திய மக்களவை உறுப்பினரானார். 1999 மற்றும் 2009ஆம் ஆண்டுகளில் நடைபெற்ற  மக்களவைத் தேர்தல்களில் திராவிட முன்னேற்றக் கழகம் (திமுக) கட்சி சார்பாகப் போட்டியிட்டு வெற்றிபெற்றார். 2004 இல் வன்னியர் இனத்தை அடிப்படையாகக் கொண்ட வீர வன்னியர் பேரவை என்ற கட்சியைத் தொடங்கினார். 2004லேயே இக்கட்சி ஜனநாயக முன்னேற்றக் கழகம் என்று பெயர் மாற்றம் பெற்றது. பின்னர் இக்கட்சி 2009இல் திமுகவுடன் இணைந்தது.  

## போட்டியிட்ட தேர்தல்களும், வகித்த பதவிகளும்
| தேர்தல் | தொகுதி | கட்சி | முடிவு | வாக்கு சதவீதம் | எதிர்க்கட்சி வேட்பாளர் | எதிர்க்கட்சி | எதிர்க்கட்சி வேட்பாளர் வாக்கு சதவீதம் |  |
| --- | --- | --- | --- | --- | --- | --- | --- | --- |
| தமிழ்நாடு சட்டமன்றத் தேர்தல், 1980 | உத்திரமேரூர் | அதிமுக | வெற்றி | 48.44 | எஸ். ராமதாஸ் | இந்திய தேசிய காங்கிரசு | 46.67 |  |
| இந்தியப் பொதுத் தேர்தல், 1984 | செங்கல்பட்டு | அதிமுக | வெற்றி | 54.09 | எம். வி. இராமு | திமுக | 43.5 |  |
| தமிழ்நாடு சட்டமன்றத் தேர்தல், 1989 | உத்திரமேரூர் | அதிமுக (ஜானகி அணி) | தோல்வி | 9.89 | கே. சுந்தர் | திமுக | 34.71 |  |
| இந்தியப் பொதுத் தேர்தல், 1999 | அரக்கோணம் | திமுக | வெற்றி | 47.72 | கே. வி. தங்கபாலு | இந்திய தேசிய காங்கிரசு | 34.55 |  |
| இந்தியப் பொதுத் தேர்தல், 2009 | அரக்கோணம் | திமுக | வெற்றி | 48.66 | அர. வேலு | பாமக | 35.79 |  |
| இந்தியப் பொதுத் தேர்தல், 2014 | ஸ்ரீபெரும்புதூர் | திமுக | தோல்வி | 36.4 | க. நா. இராமச்சந்திரன் | அதிமுக | 42.21 |  |
| இந்தியப் பொதுத் தேர்தல், 2019 | அரக்கோணம் | திமுக | வெற்றி | 57.06 | ஏ. கே. மூர்த்தி | பாமக | 29.14 |  |
| இந்தியப் பொதுத் தேர்தல், 2024 | அரக்கோணம் | திமுக | வெற்றி | 48.4 | ஏ. எல். விஜயன் | அதிமுக | 22.1 | } |

- **1984**: சட்டமன்ற உறுப்பினர் (முதல் முறை)
- **1985**-**1989**: 8வது மக்களவை உறுப்பினர் (முதல் முறை)
- **1999**-**2004**: 13வது மக்களவை உறுப்பினர் (இரண்டாவது முறை)
- **1999**-**2000**: வெளியுறவு மற்றும் மனித வள மேம்பாட்டு குழுவின் உறுப்பினர்
- **2000 முதல்**: கனரக தொழில்கள் மற்றும் பொது நிறுவனங்களின் அமைச்சகத்தின் ஆலோசனை குழு உறுப்பினர்
- **மே 2009**: 15வது மக்களவை உறுப்பினர் (மூன்றாவது முறை)
- **சூன் 2009**-**28 அக்டோபர் 2012**:மாநில, தகவல் மற்றும் ஒளிபரப்புத்துறை அமைச்சர்
- **2 நவம்பர் 2012 – 20 மார்ச் 2013**:மாநில, வர்த்தக மற்றும் தொழில்துறை அமைச்சர்